100 ວັນທຳອິດ ຂອງທ່ານ ໄບເດັນ: ການເປັນພັນທະມິດ ຂ້າມມະຫາສະໝຸດ ແອັດແລນຕິກ ໄດ້ເລີ່ມຂຶ້ນໃໝ່
ທ່ານ ໄບເດັນ ຍັງໄດ້ເອົາວິທີທາງໃໝ່ ກັບບັນດາຄູ່ແຂ່ງ ສະຫະລັດ, ໂດຍເອີ້ນຄູ່ຕຳແໜ່ງ ຣັດເຊຍ  ຂອງທ່ານ, ທ່ານ ວລາດິເມຍ ປູຕິນ ວ່າເປັນ “ນັກຂ້າ”.
ໂດຍທີ່ອາທິດນີ້ ເປັນຂີດໝາຍຄົບຮອບ 100 ວັນ ຂອງການດຳລົງຕຳແໜ່ງປະທານາທິບໍດີ ສະຫະ ລັດ ຂອງທ່ານ ໂຈ ໄບເດັນ ນັ້ນ, ບັນດາປະເທດພັນທະມິດໃນ ຢູໂຣບ ກໍໄດ້ກ່າວເນັ້ນເຖິງການປ່ຽນ ແປງໃນສາຍພົວພັນທີ່ສຳຄັນກັບວໍຊິງຕັນ ນັກຂ່າວວີໂອເອ ເຮັນຣີ ຣິດຈ໌ແວລ (Henry Ridgwell) ມີລາຍງານຈາກນະຄອນຫຼວງ ລອນດອນ ກ່ຽວກັບ ລັດຖະບານໃໝ່ດັ່ງກ່າວໄດ້ຖືກພິຈາລະນາແນວໃດຂ້າມໄປອີກຟາກນຶ່ງຂອງມະຫາສະໝຸດ ແອັດແລນຕິກ ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ແມ່ນກະທັ້ງ ຜ່ານການເຊື່ອມຕໍ່ທາງວີດີໂອ, ການປ່ຽນແປງຂ້າມມະຫາສະໝຸດ ແອັດແລນຕິກ ແມ່ນນໍ້າສຽງທີ່ຊັດເຈນ ແລະ ແນ່ນອນ ການເປັນປະທານາທິບໍດີ ສະຫະລັດ ຂອງທ່ານ ໂຈ ໄບເດັນ ໄດ້ນຳເອົາການປ່ຽນແປງຢ່າງຫຼວງຫຼາຍມາສູ່ພັນທະມິດ, ແລະ ຢູໂຣບ ໄດ້ຕ້ອນຮັບຢ່າງອົບອຸ່ນກັບການປ່ຽນແປງນັ້ນ, ອີງຕາມການກ່າວຂອງນັກວິເຄາະ ທ່ານນາງ ເລັສລີ ວິນຈາມູຣີ ທ່ານນາງ ເລັສລີ ວິນຈາມູຣີ, ຜູ້ອຳນວຍການໂຄງການ ສະຫະລັດ ແລະ ທະວີບອາເມຣິກາ ຢູ່ສະ ຖາບັນ ຊາແຕັມ ຮາວສ໌ (Chatham House) ໄດ້ກ່າວວ່າ “ທ່ານຢາກເຮັດວຽກຮ່ວມກັບບັນດາພັນທະມິດ ແລະ ຄູ່ຮ່ວມຂອງ ອາເມຣິກາ, ແລະ ພິເສດສຸດກັບຜູ້ທີ່ຢູ່ໃນ ຢູໂຣບ ສະນັ້ນ, ຂ້າພະ ເຈົ້າຄິດວ່ານັ້ນແມ່ນສິ່ງທີ່ສຳຄັນຢ່າງຍິ່ງ ແລະ ເລື່ອງກໍແມ່ນວ່າ ທ່ານ ໄບເດັນ ແມ່ນໄດ້ດຳເນີນການຢ່າງໄວຫຼາຍເພື່ອນຳເອົາ ອາເມຣິກາ ກັບຄືນເຂົ້າສູ່ສະຖາບັນຫຼາຍຝ່າຍ ແລະ ຂີດເສັ້ນຢ່າງເດັດດ່ຽວ, ໃນທາງທີດີ, ພາຍໃຕ້ຄຳໝັ້ນສັນຍາຂອງ ອາເມຣິກາ ຕໍ່ສະພາບອາກາດ ແລະ ສາທາລະ ນະສຸກ ” ສະຫະລັດ ໄດ້ເຂົ້າຮ່ວມອົງການອະນາໄມໂລກ ແລະ ຂໍ້ຕົກລົງສະພາບອາກາດ ປາຣີ ຄືນ ລັດຖະ ມົນຕີການຕ່າງປະເທດຂອງທ່ານ ໄບເດັນ ໄດ້ໄປຢ້ຽມຢາມນະຄອນຫຼວງ ບຣັສໂຊລສ໌ ສອງຄັ້ງ ເພື່ອກ່າວຢໍ້າການສະໜັບສະໜູນສຳລັບອົງການ NATO ແລະ ສະຫະພາບ ຢູໂຣບ ວໍຊິງຕັນ ຍັງໄດ້ເຂົ້າຮ່ວມໃນການເຈລະຈາທີ່ແນໃສ່ການຟື້ນຟູຂໍ້ຕົກລົງນິວເຄລຍ ອີຣ່ານ ປີ 2015, ເຊິ່ງ ຢູໂຣບ ເຫັນວ່າເປັນໄຊຊະນະທາງການທູດຂອງເຂົາເຈົ້າ ລັດຖະບານຂອງອະດີດປະທານາ ທິບໍດີ ທຣຳ ໄດ້ຖອນຕົວອອກຈາກຂໍ້ຕົກລົງດັ່ງກ່າວ, ໂດຍເຫັນມັນເປັນຂໍ້ບົກຜ່ອງທີ່ຮ້າຍແຮງ ທ່ານ ໄບເດັນ ຍັງໄດ້ເອົາວິທີທາງໃໝ່ກັບບັນດາຄູ່ແຂ່ງ ສະຫະລັດ, ໂດຍເອີ້ນຄູ່ຕຳແໜ່ງ ຣັດເຊຍ ຂອງທ່ານ, ທ່ານ ວລາດິເມຍ ປູຕິນ ວ່າເປັນ “ນັກຂ້າ” ແລະ ໄດ້ວາງມາດຕະການລົງໂທດສອງຮອບຕໍ່ ມົສກູ ທ່ານ ພາແວລ ຊາຣີຄອຟ (Pavel Sharikov) ຈາກສະຖາບັນ ຣັດເຊຍ ເພື່ອການສຶກສາ ສະຫະ ລັດ ແລະ ການາດາ ໄດ້ກ່າວວ່າ “ມາດຕະການລົງໂທດໃໝ່ແມ່ນຂ້ອນຂ້າງຈະຮ້າຍແຮງກວ່າມາດຕະການລົງໂທດທີ່ຖືກສະເໜີໂດຍ ທ່ານ ດໍໂນລ ທຣຳ ໃນລະຫວ່າງ 4 ປີທີ່ຜ່ານມາ ແລະ ຣັດເຊຍ ກໍໄດ້ຮັບຮູ້, ຣັດເຊຍ ແມ່ນບໍ່ພໍໃຈ, ລັດຖະບານ ຣັດເຊຍ ບໍ່ເຂົ້າໃຈວ່າມັນກຳລັງເກີດຫຍັງຂຶ້ນ ” ໃນຂະນະດຽວກັນ, ຣັດເຊຍ ໄດ້ສົ່ງກຳລັງທະຫານຫຼາຍກວ່າ 100,000 ຄົນ ໄປເຂດຊາຍແດນ ຢູເຄຣນ, ເຊິ່ງຖືກພິຈາລະນາຢ່າງກວ້າງຂວາງວ່າເປັນບົດທົດສອງຂອງປະທານາທິບໍດີ ໄບເດັນ ທ່ານ ແລຣີ ຊາບາໂຕ, ຈາກສູນກາງການເມືອງຂອງມະຫາວິທະຍາໄລ ເວີຈິເນຍ ໄດ້ກ່າວວ່າ “ທ່ານຮູ້ຢ່າງຫຼີກລ່ຽງບໍ່ໄດ້ວ່າ, ຣັດເຊຍ ໂດຍສະເພາະ, ຈີນ ແລະ ປະເທດອື່ນໆ, ຈະທົດລອງປະ ທານາທິບໍດີຄົນໃໝ່ ດ້ວຍວິກິດການ ຫຼື ການປະເຊີນໜ້າທີ່ບໍ່ໄດ້ຖືກຄາດຫວັງກ່ອນໜ້ານີ້ ໃນການດຳລົງຕຳແໜ່ງປະທານາທິບໍດີ ແລະ ຂ້າພະເຈົ້າຄິດວ່າ ທ່ານ ໄບເດັນ ໄດ້ຕັດສິນໃຈທີ່ຈະຄາດຫວັງສິ່ງນັ້ນ ແລະທຳການເຄື່ອນໄຫວກ່ອນປະເທດມະຫາອຳນາດອື່ນຈະເຮັດ ທ່ານ ໄດ້ສົ່ງຂໍ້ ຄວາມຫາເຂົາເຈົ້າວ່າມັນມີການນຳພາໃໝ່ຢູ່ທີ່ນີ້ ” ໃນນະຄອນຫຼວງ ມົສກູ, ປະຊາຊົນ ຣັດເຊຍ ຜູ້ທີ່ໄດ້ລົມກັບ ວີໂອເອ ໄດ້ກ່າວວ່າ ສາຍພົວພັນ ສະ ຫະລັດ ໄດ້ຖືກທຳລາຍພາຍໃຕ້ປະທານາທິບໍດີ ໄບເດັນ ທ້າວ ຢູຣີ, ຜູ້ອາໄສຢູ່ນະຄອນຫຼວງ ມົສກູ ກ່າວວ່າ “ຂ້ອຍຂ້ອນຂ້າງຈະບໍ່ມັກລາວ ເພາະວ່າມັນເບິ່ງຄືວ່າ ລາວ ຂ້ອນຂ້າງຈະຮຸນແຮງໃນການສ້າງສາຍພົວພັນກັບ ຣັດເຊຍ ” ນາງ ນາຕາຊາ ຜູ້ອາໄສຢູ່ນະຄອນຫຼວງ ມົສກູ ກ່າວວ່າ “ຂ້າພະເຈົ້າຮູ້ວ່າລາວບໍ່ໄດ້ຄິດໃນແງ່ບວກຫຼາຍ ກ່ຽວກັບ ຣັດເຊຍ ນັ້ນແມ່ນສິ່ງດຽວທີ່ຂ້າພະເຈົ້າຮູ້ ” ກັບປະເທດ ຈີນ ນັ້ນ, ລັດຖະບານ ທ່ານ ໄບເດັນ ໄດ້ກ່າວຫາ ປັກກິ່ງ ກ່ຽວກັບ ການດຳເນີນການຂ້າລ້າງເຜົ່າພັນຕໍ່ປະຊາກອນຊາວ ວີເກີ ໃນແຂວງ ຊິນຈຽງ ແຕ່ ຈີນ ໄດ້ປະຕິເສດການກ່າວຫານັ້ນ ໃນອາທິດນີ້, ປະທານາທິບໍດີ ສະຫະລັດ ໄດ້ຮັບຮູ້ການສັງຫານຊາວ ອາເມເນຍ ປະມານ 1 ລ້ານຄົນໂດຍເທີກີ ໃນລະຫວ່າງສົງຄາມໂລກຄັ້ງທີ 1 ນັ້ນວ່າເປັນການຂ້າລ້າງເຜົ່າພັນ ທ່ານນາງ ເລັສລີ ວິນຈາມູຣີ ໄດ້ກ່າວວ່າ “ມັນເປັນການຕັດສິນໃຈທີ່ສຳຄັນ, ມັນຈະບໍ່ເປັນເລື່ອງງ່າຍສຳລັບ ເທີກີ ເຊັ່ນກັນເມື່ອເວົ້າເຖິງຊາວ ອາເມເນຍ ຫຼືກັບ ຈີນ ເມື່ອເວົ້າເຖິງແຂວງ ຊິນຈຽງ, ເພື່ອສະ ແຫວງຫາການຮ່ວມມືທີ່ຈຳເປັນ ແລະ ສຳຄັນຢ່າງຍິ່ງເຊັ່ນກັນ, ທີ່ມັນບໍ່ພຽງແຕ່ແມ່ນສຳລັບໂລກເທົ່ານັ້ນ ແຕ່ສຳລັບລັດຖະບານທ່ານ ໄບເດັນ ດ້ວຍ ສະນັ້ນ, ມັນຊັບຊ້ອນ ແລະ ຂ້າພະເຈົ້າ ຄິດວ່ານີ້ ແມ່ນບາງຄວາມຮູ້ສຶກທີ່ພວກເຮົາທຸກຄົນກຳລັງລໍຖ້າເບິ່ງ, ວ່າການປະນີປະນອມນັ້ນຕ້ອງຖືກປ່ຽນ ແປງຢູ່ໃສແດ່? ” ສຳລັບຕອນນີ້, ບັນດານັກວິເຄາະກ່າວວ່າ ທ່ານ ໄບເດັນ ແມ່ນຍັງມ່ວນຊື່ນກັບໄລຍະການດື່ມນໍ້າເຜິ້ງພະຈັນ ທາງການເມືອງກັບບັນດາພັນທະມິດ ຢູໂຣບ ຢູ່